text: Der køres råddent ved skolerne
  25 august 2011 kl. 13.06
  Der køres stadig råddent ved skolerne i landsdelen. Syd- og Sønderjyllands Politi har på to uger udskrevet 360 bøder for overtrædelser af færdselsloven ved razzier ved forskellige skoler.
  På landsplan har der været fokus på farten ved skolerne. Og det er også her, at de fleste overtrædelser er sket. I Syd- og Sønderjyllands politikreds er der alene skrevet over 260 sager om fart. Og det er vel at mærke kun tallene fra sidste uge, der var den første i kampagnen. 
  Syd- og Sønderjyllands politi har også noteret 84 for manglende brug af sikkerhedssele - og ni sager, hvor børn i bilen ikke er spændt fast. 
  Sydøstjyllands Politi på østkysten har ikke offentliggjort tal fra den første uge. Men som omtalt i tvsyd.dk tog en enkelt patrulje mandag alene 16 fartsyndere - alle til et klip i kørekortet.
  